পুলিশের উর্দিতে রিচা! ডিএসপি পদে যোগদান বিশ্বজয়ীর

ওয়েব ডেস্ক: সম্প্রতি বিশ্বকাপ জিতেছে ভারতের মহিলা ক্রিকেট দল। আর সেই দলের এক গুরুত্বপূর্ণ সদস্য হলেন রিচা ঘোষ (Richa Ghosh)। শিলিগুড়ির এই মেয়ে একমাত্র বাঙালি যিনি বিশ্বকাপ জয়ের স্বাদ পেয়েছেন। সেই কারণে তাঁকে রাজ্য পুলিশের ডিএসপি (DSP) পদে নিয়োগ দেওয়ার কথা ঘোষণা করেছিলেন রাজ্যের মুখ্যমন্ত্রী মমতা বন্দ্যোপাধ্যায় (Mamata Banerjee)। ইডেনে সংবর্ধনা অনুষ্ঠানে একথা জানান মমতা। আর বুধবার রাজ্য পুলিশের উর্দি উঠল রিচার গায়ে। ডিএসপি পদে যোগদান করলেন বিশ্বকাপজয়ী এই ক্রিকেটার।

বিশ্বকাপ জয়ের পর রিচা ঘোষকে বঙ্গভূষণ সম্মানে সম্মানিত করেছে রাজ্য সরকার। ইডেনের এক অনুষ্ঠানে মুখ্যমন্ত্রী মমতা বন্দ্যোপাধ্যায় ছাড়াও উপস্থিত ছিলেন রাজ্যের ক্রীড়ামন্ত্রী অরূপ বিশ্বাস, ভারতীয় ক্রিকেট দলের প্রাক্তন অধিনায়ক সৌরভ গঙ্গোপাধ্যায়, ভারতীয় মহিলা ক্রিকেট দলের প্রাক্তন খেলোয়াড় ঝুলন গোস্বামী-সহ বিশিষ্টজনেরা। শুধু তাই নয়, রিচা ঘোষকে সংবর্ধনায় সোনার চেন, ৩৪ রানের জন্য ৩৪ লক্ষ টাকা দিয়ে সম্মানিত করেছে রাজ্য সরকার।

আরও পড়ুন: রাঁচির পর রায়পুরেও বিরাট ‘ঝড়’! ৫৩তম সেঞ্চুরি করলেন কোহলি

প্রসঙ্গত, বিশ্বকাপে সব চেয়ে বেশি ছক্কা এসেছে রিচার ব্যাট থেকে। মোট ১২টি ছক্কা হাঁকিয়েছেন তিনি। সেমিফাইনাল ও ফাইনালে দ্রুত রান করে দলকে ভালো জাগায় পৌঁছে দিয়েছেন। আর এই ছক্কা হাঁকানোর জন্যই রিচাকে মহিলা দলের ধোনি তকমা দিয়ে থাকেন অনেকেই।